### NN 5/2019 (16.1.2019.), Odluka o Registru pružatelja platnih usluga i izdavatelja elektroničkog novca

Hrvatska narodna banka

96

Na temelju članka 93. stavka 10. i članka 191. stavka 7. Zakona o platnom prometu (»Narodne novine«, br. 66/2018.), članka 28. stavka 9. i članka 110. stavka 7. Zakona o elektroničkom novcu (»Narodne novine«, br. 64/2018.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O REGISTRU PRUŽATELJA PLATNIH USLUGA I IZDAVATELJA ELEKTRONIČKOG NOVCA

I. OPĆE ODREDBE

Članak 1.

(1) Ovom Odlukom propisuju se način vođenja i sadržaj registra pružatelja platnih usluga i izdavatelja elektroničkog novca.

(2) Registar pružatelja platnih usluga i izdavatelja elektroničkog novca jest registar koji vodi Hrvatska narodna banka i koji sadržava podatke o subjektima upisa za koje je upis u registar propisan Zakonom o platnom prometu i Zakonom o elektroničkom novcu (u nastavku teksta: registar).

Članak 2.

(1) Subjekti upisa u registar jesu:

1. institucija za platni promet kojoj je Hrvatska narodna banka izdala odobrenje za pružanje platnih usluga (u nastavku teksta: institucija za platni promet)

2. mala institucija za platni promet kojoj je Hrvatska narodna banka izdala rješenje o upisu u registar (u nastavku teksta: mala institucija za platni promet)

3. registrirani pružatelj usluge informiranja o računu kojemu je Hrvatska narodna banka izdala rješenje o upisu u registar (u nastavku teksta: registrirani pružatelj usluge informiranja o računu)

4. institucija za elektronički novac kojoj je Hrvatska narodna banka izdala odobrenje za izdavanje elektroničkog novca (u nastavku teksta: institucija za elektronički novac)

5. mala institucija za elektronički novac kojoj je Hrvatska narodna banka izdala rješenje o upisu u registar (u nastavku teksta: mala institucija za elektronički novac)

6. podružnica institucije za elektronički novac iz treće države osnovana u Republici Hrvatskoj i

7. Hrvatska banka za obnovu i razvitak.

(2) Za svaki subjekt upisa iz stavka 1. točaka od 1. do 5. ovog članka u registar se upisuju i njegovi zastupnici i/ili podružnice, i to kako slijedi:

1. za svaku instituciju za platni promet

a) zastupnici preko kojih je ovlaštena pružati platne usluge na području Republike Hrvatske

b) zastupnici preko kojih je ovlaštena pružati platne usluge na području drugih država članica i

c) podružnice osnovane u drugoj državi članici

2. za svaku malu instituciju za platni promet, zastupnici preko kojih je ovlaštena pružati platne usluge na području Republike Hrvatske

3. za svakoga registriranog pružatelja usluge informiranja o računu

a) zastupnici preko kojih je ovlašten pružati platnu uslugu na području drugih država članica i

b) podružnice osnovane u drugoj državi članici

4. za svaku instituciju za elektronički novac

a) zastupnici preko kojih je ovlaštena pružati platne usluge na području Republike Hrvatske

b) zastupnici preko kojih je ovlaštena pružati platne usluge na području drugih država članica i

c) podružnice osnovane u drugoj državi članici

5. za malu instituciju za elektronički novac, zastupnici preko kojih je ovlaštena pružati platne usluge na području Republike Hrvatske.

(3) Subjekti upisa u registar jesu i pružatelji usluga koji obavljaju aktivnosti koje se ne smatraju platnim uslugama, i to:

1. pružatelj usluga koji je Hrvatskoj narodnoj banci poslao obavijest u skladu s člankom 6. stavkom 1. Zakona o platnom prometu i koji ispunjava uvjete za isključenje iz članka 5. točke 11. podtočaka a) i/ili b) tog Zakona

2. pružatelj usluga koji posluje u skladu s ograničenjima iz članka 5. točke 12. Zakona o platnom prometu.

(4) U registru su subjekti upisa razvrstani po sljedećim grupama koje se vode zasebno:

1. institucije za platni promet, njihovi zastupnici i podružnice

2. male institucije za platni promet i njihovi zastupnici

3. registrirani pružatelji usluge informiranja o računu, njihovi zastupnici i podružnice

4. institucije za elektronički novac, njihovi zastupnici i podružnice

5. male institucije za elektronički novac i njihovi zastupnici

6. podružnice institucija za elektronički novac iz trećih država osnovane u Republici Hrvatskoj

7. Hrvatska banka za obnovu i razvitak

8. pružatelji usluga koji obavljaju aktivnosti koje se ne smatraju platnim uslugama.

II. SADRŽAJ REGISTRA

Članak 3.

(1) Za subjekte upisa iz članka 2. stavka 1. točaka od 1. do 5. ove Odluke u registar se upisuju sljedeći podaci:

1. registracijski broj

2. naziv subjekta

3. adresa sjedišta

4. osobni identifikacijski broj (OIB)

5. popis usluga koje je subjekt upisa ovlašten pružati u Repub­lici Hrvatskoj

6. datum upisa u registar.

(2) Osim podataka iz stavka 1. ovog članka, u registar se upisuju i nazivi država članica u kojima su subjekti upisa iz članka 2. stavka 1. točaka 1., 3. i 4. ove Odluke ovlašteni neposredno pružati usluge te popis usluga koje su ovlašteni pružati neposredno u pojedinoj državi članici.

Članak 4.

(1) Osim podataka iz članka 3. ove Odluke, u registar se za svaki subjekt upisa iz članka 2. stavka 1. točaka 1., 2., 4. i 5. ove Odluke upisuju i sljedeći podaci o zastupnicima preko kojih je ovlašten pružati platne usluge na području Republike Hrvatske:

1. registracijski broj zastupnika

2. naziv i sjedište odnosno ime, prezime i adresa zastupnika

3. osobni identifikacijski broj (OIB) zastupnika

4. popis platnih usluga koje je subjekt upisa ovlašten pružati preko tog zastupnika u Republici Hrvatskoj

5. datum upisa u registar.

(2) Osim podataka iz članka 3. ove Odluke, u registar se za svaki subjekt upisa iz članka 2. stavka 1. točaka 1., 3. i 4. ove Odluke upisuju i sljedeći podaci o zastupnicima preko kojih je ovlašten pružati platne usluge na području druge države članice:

1. registracijski broj zastupnika

2. naziv i sjedište odnosno ime, prezime i adresa zastupnika

3. osobni identifikacijski broj (OIB) zastupnika

4. naziv države članice

5. popis platnih usluga koje je subjekt upisa ovlašten pružati preko tog zastupnika u toj državi članici

6. datum upisa u registar.

Članak 5.

Osim podataka iz članka 3. ove Odluke, u registar se za svaki subjekt upisa iz članka 2. stavka 1. točaka 1., 3. i 4. ove Odluke upisuju i sljedeći podaci o podružnicama preko kojih je ovlašten pružati usluge u drugoj državi članici:

1. registracijski broj podružnice

2. naziv i sjedište podružnice

3. naziv države članice

4. popis usluga koje je subjekt upisa ovlašten pružati preko te podružnice u toj državi članici

5. datum upisa u registar.

Članak 6.

Za subjekt upisa iz članka 2. stavka 1. točke 6. ove Odluke u registar se upisuju sljedeći podaci:

1. registracijski broj podružnice

2. naziv i adresa institucije za elektronički novac iz treće države čija je podružnica subjekt upisa

3. naziv i sjedište podružnice

4. osobni identifikacijski broj (OIB) podružnice

5. popis usluga koje je podružnica ovlaštena pružati u Republici Hrvatskoj

6. datum upisa u registar.

Članak 7.

Za subjekt upisa iz članka 2. stavka 1. točke 7. ove Odluke u registar se upisuju sljedeći podaci:

1. naziv institucije

2. adresa sjedišta

3. osobni identifikacijski broj (OIB)

4. datum upisa u registar.

Članak 8.

Za subjekt upisa iz članka 2. stavka 3. ove Odluke u registar se upisuju sljedeći podaci:

1. naziv tvrtke, odnosno ime i prezime

2. adresa sjedišta

3. osobni identifikacijski broj (OIB)

4. vrsta aktivnosti

5. opis aktivnosti

6. datum upisa u registar.

III. VOĐENJE REGISTRA I UPIS PODATAKA

Članak 9.

(1) Hrvatska narodna banka registar vodi u elektroničkom obliku. Registar je dostupan na internetskim stranicama Hrvatske narodne banke (www.hnb.hr).

(2) Subjekt upisa iz članka 2. stavka 1. ove Odluke i zastupnik i podružnica iz članka 2. stavka 2. ove Odluke upisuju se i vode pod registracijskim brojem.

(3) Registracijski broj dodjeljuje se rješenjem Hrvatske narodne banke kojim se odobrava izdavanje elektroničkog novca i/ili pružanje platnih usluga odnosno rješenjem o upisu u registar donesenim u skladu sa zakonom.

(4) Registracijski brojevi su jedinstveni, nepromjenjivi i neponovljivi.

Članak 10.

(1) Osim podataka propisanih ovom Odlukom, Hrvatska narodna banka u registar upisuje:

a) brisanje subjekta upisa

b) brisanje zastupnika i podružnice

c) brisanje platne usluge

d) sve druge promjene podataka

e) zabilježbe povezane s pružanjem usluga

f) ispravke upisa.

(2) Ako se upis brisanja subjekta upisa iz članka 2. stavka 1. točaka od 1. do 6. ove Odluke provodi na temelju rješenja o ukidanju rješenja kojim se odobrava pružanje platnih usluga i/ili izdavanje elektroničkog novca, rješenja o ukidanju rješenja o upisu u registar ili rješenja o ukidanju rješenja kojim se odobrava osnivanje podružnice, u registar se upisuje i razlog ukidanja rješenja.

(3) Hrvatska narodna banka obavlja upis u registar po službenoj dužnosti ili na zahtjev subjekta upisa, u skladu sa zakonom.

(4) Zajedno s upisom bilo kojeg brisanja, promjene, zabilježbe ili ispravka upisuje se datum takvog upisa.

IV. PRIJELAZNE I ZAVRŠNE ODREDBE

Članak 11.

(1) Registri osnovani na temelju Odluke o registru institucija za platni promet i registrima institucija za elektronički novac (»Narodne novine«, br. 15/2011.) u skladu sa Zakonom o platnom prometu (»Narodne novine«, br. 133/2009. i 136/2012.) i Zakonom o elektroničkom novcu (»Narodne novine«, br. 139/2010.), spajaju se i nastavljaju voditi kao upisi u registar pružatelja platnih usluga i izdavatelja elektroničkog novca u skladu s ovom Odlukom.

(2) Za subjekte upisa koji su dobili odobrenje za pružanje platnih usluga na temelju Zakona o platnom prometu (»Narodne novine«, br. 133/2009. i 136/2012.) i koji su se uskladili s odredbama Zakona o platnom prometu (»Narodne novine«, br. 66/2018.) u registar se upisuje da je usklađivanje provedeno.

(3) Za subjekte upisa koji su dobili odobrenje za izdavanje elektroničkog novca na temelju Zakona o elektroničkom novcu (»Narodne novine«, br. 139/2010.) i koji su se uskladili s odredbama Zakona o elektroničkom novcu (»Narodne novine«, br. 64/2018.) u registar se upisuje da je usklađivanje provedeno.

Članak 12.

Danom stupanja na snagu ove Odluke prestaje važiti Odluka o registru institucija za platni promet i registrima institucija za elektronički novac (»Narodne novine«, br. 15/2011.).

Članak 13.

Ova Odluka stupa na snagu osmoga dana od dana objave u »Narodnim novinama«.

O. br: 3-020/01-19/BV

Zagreb, 9. siječnja 2019.

Guverner
 Boris Vujčić, v. r.